ועדת העבודה, הרווחה והבריאות, כנסת 17, פרוטוקול מספר 162, 2007-02-12 11:30

משה שרוני: בוקר טוב, אני פותח את הישיבה בנושא הצעת חוק הביטוח הלאומי (תיקון מס'87)(תגמול למשרתים במילואים בשעת חירום), התשס"ו-2005.

משה שרוני: נציג משרד הביטחון, בבקשה.

סרן אלון כרמלי: בדיון הקודם הצגנו את הבעייתיות, שהייתה להבנתנו, בסיכום הדיון שהיה לפניו בנושא מצב מיוחד בעורף.

סרן אלון כרמלי: הצענו חלופה שהתבקשנו להציע נוסח לגביה, ואנחנו מקווים שהיא עונה על הצרכים וגם מסירה את הספקות שהיו לגבי נכונות מצב מיוחד בעורף.

סרן אלון כרמלי: באנו בדברים עם היועצת המשפטית של הוועדה והנוסח שמוצג בפני הוועדה מקובל עלינו.

סרן אלון כרמלי: אני מפנה למחיקת סעיף 2א והוספת סעיף 3ד להצעה.

סרן אלון כרמלי: לפי החוק היום, תשלום מקדמות מופעל כששר הביטחון מכריז ששירות מילואים הוא שירות חירום.

סרן אלון כרמלי: הוועדה ביקשה להוסיף עוד סיטואציה שמתאימה לסיטואציה של שירות החירום.

סרן אלון כרמלי: ההצעה שלנו היא שהסדר תשלום המקדמות יופעל כאשר מגויסים אנשי מילואים לפי סעיף 34 לחוק שירות ביטחון, מה שמוכר בציבור כצו 8.

סרן אלון כרמלי: לגבי עצם ההסדר של העברת תשלום המקדמות מצה"ל לביטוח כבר הייתה הסכמה בדיון הראשון, אני לא חושב שצריך לחזור על זה.

עמיחי אילון: אני רוצה להבין אם יכול להיות מצב שבו מגויס איש מילואים, שלא על פי ההסדרים הרגילים, במצב מיוחד בעורף, שלא על פי צו 8?

עמיחי אילון: כשהממשלה מחליטה על מצב מיוחד בעורף ועדת החוץ והביטחון מאשרת את זה תוך 48 שעות; האם על מנת לגייס את מערך המילואים המדינה חייבת להוציא צו 8 או שיש אופציה לגייס מילואים שלא דרך צו 8?

יעקב עמר: יש מצב חריג.

עמיחי אילון: אז לא עשינו שום דבר.

סרן אלון כרמלי: יש שלוש אופציות לגייס איש מילואים; האחת היא הפניה הרגילה, שאנחנו מכירים; השניה היא צו 8, שגם אותה אתה מכיר; השלישית היא התראה חריגה.

עמיחי אילון: אז למה שלא תוסיפו התראה חריגה?

סרן אלון כרמלי: התראה חריגה קצרה מ-60 יום, והיא יכולה להיות גם התראה של 58 ימים.

עמיחי אילון: אבל היא יכולה להיות גם 24 שעות, אז מה פתרנו?

סרן אלון כרמלי: הסיבה שאנחנו קוראים לפעמים לאנשים בהתראה חריגה היא ששירות המילואים נספר לאיש המילואים כשירות מילואים שהוא חייב לבצע באותה שנה, להבדיל מצו 8.

עמיחי אילון: אני מוכרח להודות, אני לא מבין מה ההתעקשות.

משה שרוני: אני חושב שהצבא הופך להיות מסורבל בתקופה שלנו.

עמיחי אילון: כל הרעיון להעביר לביטוח הלאומי הוא לתת שירות טוב יותר לחיילי המילואים.

עמיחי אילון: מה הבעיה שבכל אותם מקרים שמגייסים במצב לא רגיל, איש המילואים יקבל את השירות היותר טוב?

עמיחי אילון: מה הבעיה?

שי סומך: השאלה היא עד כמה השירות ממושך.

סרן אלון כרמלי: בדרך כלל, בהתראה חריגה השירות לא ממושך?

עמיחי אילון: למה?

עמיחי אילון: אתן לך כדוגמה את המלחמה האחרונה.

משה שרוני: נוסיף את נושא ההתראה החריגה כאן.

סגן רוני קציר: ברשותכם, אסביר מה זאת התראה חריגה.

סגן רוני קציר: לפי חוק שירות ביטחון אפשר לזמן לשירות מילואים ל-30 יום בשנה.

סגן רוני קציר: החוק לא מגדיר איזו התראה צריך לתת לאיש המילואים לפני שקוראים לו, כלומר כמה זמן לפני צריך להודיע על השירות.

סגן רוני קציר: פקודות הצבא קבעו שההתראה לשירות שהוא מעל שבעה ימים תהיה 60 יום מראש.

סגן רוני קציר: אותה פקודה קבעה גם כחריג, שגורמים מסוימים בצבא יוכלו לקבוע שיהיה זימון תוך פחות מ-60 יום, מכל סיבה שהיא.

משה שרוני: אל תקרא לזה חריג, תקרא לזה צו 8 או חירום.

משה שרוני: מה זה חריג?

סגן רוני קציר: ההבדל הוא מהותי, כי זימון שלא בהתראה עדיין נספר ב-30 ימים שמותר לקרוא לאיש המילואים בשנה – אי אפשר לקרוא לאיש מילואים מעל 30 ימים בשנה.

סגן רוני קציר: צו 8, או סעיף 34 שאנחנו מתייחסים אליו בהצעה, המשמעות שלו היא שהוא לא נמנה במספר הימים.

סגן רוני קציר: יש תאריך התחלה ותאריך סיום.

סגן רוני קציר: תיאורטית,השירות יכול להימשך שנה שלמה, במלחמת ההתשה זה היה חצי שנה.

סגן רוני קציר: היום זה לא קורה, אבל זה יכול לקרות.

מירי פרנקל שור: נתבקשתי על ידי חבר-הכנסת עמי איילון להיות מעורבת בנושא.

מירי פרנקל שור: רוני, חבר-הכנסת עמי איילון ירד מהנושא של מצב מיוחד בעורף.

מירי פרנקל שור: הוא רוצה את המקדמה, ולא מבדיל בין צו 8 שנספר או לא נספר.

מירי פרנקל שור: זה לא רלוונטי לעניין.

מירי פרנקל שור: הרעיון הוא ששולפים אדם ממרקם החיים הרגיל שלו ושמים אותו בצבא, וזה מה שקרה במלחמה האחרונה.

מירי פרנקל שור: בהתחלה גייסו את החיילים בהתראה חריגה ולאחר מכן האריכו להם את השירות בצו 8.

מירי פרנקל שור: כלומר, היו דברים כאלה.

מירי פרנקל שור: זה לא משנה לחייל, היות ולא נתת את ההתראה המתאימה.

מירי פרנקל שור: אני לא חושבת שזה רלוונטי אם זה נספר במניין ימי המילואים או לא.

מירי פרנקל שור: הרעיון הוא ששלפת מישהו ממקום העבודה, שמת אותו בצבא ולא נתת לו זמן להתארגן.

מירי פרנקל שור: לכן, חבר-הכנסת איילון רוצה את התשלום גם להתראה חריגה.

סרן אלון כרמלי: יש חשיבות לעניין של הספירה במניין ימי המילואים.

סרן אלון כרמלי: כמו שרוני הסביר, בהתראה חריגה אפשר לקרוא לאיש מילואים למכסימום 30 ימים, שזה מספר הימים שצריך לעשות בשנה.

וילמה מאור: אז תחליף לו את זה אחר כך בצו 8.

מירי פרנקל שור: לא, זה טוב לחייל.

סרן אלון כרמלי: הרציונל של ההצעה פה היא לשלם מקדמות.

סרן אלון כרמלי: מי שמגויס לחודש - אין בעיה.

מירי פרנקל שור: אם נותנים לחייל זמן להתארגן גם בהתראה חריגה, ונותנים לו אפילו חודש להתארגן, אין הזה אותו דבר אם הצבא מזמן אותו בהתראה חריגה.

סרן אלון כרמלי: אבל ההסדר מדבר על תשלומי הביטוח הלאומי למי שלא יכול לבוא בעצמו לקחת את הכסף ולהגיש תביעה לביטוח הלאומי.

סרן אלון כרמלי: אם אדם גויס בהתראה חריגה, אפשר לגייס אותו למכסימום של 30 יום.

מירי פרנקל שור: אבל אתה יכול להאריך לו אחר כך בצו 8.

סגן רוני קציר: למיטב ידיעתי, במלחמה האחרונה לא האריכו לאנשים שזומנו בצו חריג.

סגן רוני קציר: זימנו אנשים בנפרד.

מירי פרנקל שור: אבל לא נתתם להם את זמן הקריאה.

יעקב עמר: אותי זימנו ככה.

מירי פרנקל שור: ואם יש הפסקה של יום ומקבלים צו 8?

מירי פרנקל שור: הרי מדובר על ימים.

מירי פרנקל שור: מדוע עלה מצב מיוחד בעורף?

מירי פרנקל שור: כי הימים אינם ימים רגילים.

מירי פרנקל שור: לא מדובר על איש מילואים שנקרא בהתראה חריגה עם מספיק זמן להתארגן.

מירי פרנקל שור: לא נתנו לו זמן להתארגן.

מירי פרנקל שור: הפתרון של הכרזה על שירות חירום, מבחינתנו לא באה בחשבון.

מירי פרנקל שור: זה נעשה עכשיו לתקופה קצרה, יש עם זה הרבה בעיות.

מירי פרנקל שור: אני לא יודעת אם זה היה ב"חומת מגן" אבל זה בעייתי, זה לא פתרון מבחינתנו.

סרן אלון כרמלי: זה לצורך החוק הספציפי הזה, לא קשור להקשרים אחרים.

מירי פרנקל שור: הכרזה על שירות חירום לא באה בחשבון.

סגן רוני קציר: ההבדל המשמעותי בין צו 8 לבין התראה חריגה הוא משך השירות המקסימלי ועד כמה נוצרת בעיה שדורשת מקדמה.

סגן רוני קציר: היות ובצו חריג אי אפשר לקרוא לתקופה שהיא מעל 30 יום, אז לא נוצרת הבעיה.

מירי פרנקל שור: אנחנו לא מסכימים על העובדה הזאת.

מירי פרנקל שור: אמר לך האדון שזימנו אותו בהתראה חריגה והאריכו בצו 8.

סגן רוני קציר: בהנחה שזה מה שקרה, אז ברגע שהוכרז צו 8 זה נכנס פה.

שמרית גיטלין שקד: יש פה שני מצבים; אל"ף, משך התקופה.

שמרית גיטלין שקד: אדם לא נמצא בבית משך תקופה ארוכה והוא לא יכול להגיש את הבקשה לקבל את התמלוגים.

שמרית גיטלין שקד: אבל זה לא נושא היחיד, יש גם את נושא ההתראה שניתנה לו.

שמרית גיטלין שקד: אם צריך לעזוב את הבית מהיום למחר, אולי הוא צריך לשלם תשלומים כלשהם, אולי הוא עצמאי ואין לו שום הכנסה בתקופה שבה הוא במילואים, פרק הזמן של 30 יום עדיין יכול להוות נזק ממשי אם הוא לא מקבל איזוהי מקדמה.

מירי פרנקל שור: השאלה היא מה תקופת הזמן שקראת לו למילואים, בין אם זה בצו 8 ובין אם בהתראה חריגה.

מירי פרנקל שור: גם בהתראה חריגה אפשר להודיע מהיום למחר.

משה שרוני: בכל הכנות, אני לא מבין את העמדה שלכם.

משה שרוני: לא ירדתם לעומק הבעיה.

משה שרוני: מה הבעיה להכניס לחוק גם צו 8 וגם התראה חריגה?

מירי פרנקל שור: אולי צריך לראות מה תקופת הזמן.

מירי פרנקל שור: אם קראו לאדם בהתראה חריגה לפחות מפרק זמן מסוים, אז ההסדר הזה ייכנס לתוקף.

מירי פרנקל שור: כי אם נתנו לו 60 ימים להתארגן בהתראה חריגה, אז אולי זה לא הכיוון.

סגן רוני קציר: מי שנקרא בפחות מ-60 יום זה יכול להיות גם טעות של קצינת הקישור.

מירי פרנקל שור: אנחנו מדברים על פחות מעשרה ימים או 14 ימים.

שמרית גיטלין-שקד: אני מזכירה שזאת הייתה ההצעה גם בדיון הקודם עם עורכת הדין חני כספי.

שמרית גיטלין-שקד: דובר שההצעה תחול גם על חיילים בהתראה קצרה וגם על חיילים שגויסו לפרק זמן ארוך.

שמרית גיטלין-שקד: אלה יהיו הצעות חלופיות.

סגן רוני קציר: אני לא יודע כמה זה משנה מבחינת הביטוח הלאומי.

מירי פרנקל שור: זאת לא צריכה להיות מאסה של אנשים, כי הצבא צריך לפעול בתוכנית עבודה מסודרת ולא לשלוף אנשים.

ישראל חזקיה: אם קראו לאדם בהתראה חריגה ואחר כך המשיכו בצו, הבעיה היא משך זמן השירות, שהאיש צריך להתארגן.

מירי פרנקל שור: הייתי יורדת אפילו לשבוע, שירות למשך זמן שלא עולה על 15 ימים.

משה שרוני: למה להכניס את זה?

מירי פרנקל שור: צריך ללכת על תקופה מסוימת.

שמרית גיטלין-שקד: גם משך ההתראה וגם משך התקופה.

רועי קרת: מה קשור משך ההתראה לגבי מישהו שנקרא לתקופה מאוד קצרה?

רועי קרת: הוא בכל מקרה לא יקבל את הכסף בזמן שונה.

שמרית גיטלין-שקד: ברור שמדובר גם על תקופה מינימלית.

שמרית גיטלין-שקד: אמרנו גם משך ההתראה וגם התקופה.

סגן רוני קציר: משך התקופה יכול להיות בעייתי, כי יכול להיות מישהו שיש לו בעיה עם ה-1 בחודש, למשל.

משה שרוני: אני לא יורד מהנושא הזה.

שמרית גיטלין-שקד: אתם מבינים שהוועדה לא מתכוונת לאשר את הנוסח הזה, ככל הנראה.

שמרית גיטלין-שקד: האם אתם יכולים להביא לדיון הבא נוסח שמשקף - - - ?

וילמה מאור: השאלה היא אם אתם מקבלים את העמדה של חברי-הכנסת, שאתם מכניסים את שני הפרמטרים – של התראה חריגה וצו 8?

וילמה מאור: אם כן, מוכנים.

מירי פרנקל שור: מצב מיוחד בעורף לא נותן שום דבר.

שמרית גיטלין-שקד: לא הבנו למה אתם חושבים שזה בעייתי.

שמרית גיטלין-שקד: התראה חריגה מעוגנת בחוק?

מירי פרנקל שור: הרוב מעוגן בפקודות הצבא.

שמרית גיטלין-שקד: ככל הנראה, הוועדה מתכוונת לאשר גם חייל מילואים שגויס בהתראה חריגה וגם חייל שגויס בצו 8.

שמרית גיטלין-שקד: מה העמדה שלכם?

שמרית גיטלין-שקד: עוד לא שמענו למה זה לא טוב.

מירי פרנקל שור: אם אדם גויס בהתראה חריגה ונתנו לו 30 ימים להתארגן, אני לא בטוחה שמגיע לו.

מירי פרנקל שור: השאלה מתי הוא צריך לקבל את המקדמה.

משה שרוני: נצטרך לעשות עוד דיון.

משה שרוני: צריכים לגמור את הנושא הזה, אם לא – הוועדה תחליט בניגוד לרצונכם.

שמרית גיטלין-שקד: אביא לדיון הבא נוסח ברוח מה שהוועדה החליטה.

שמרית גיטלין-שקד: אם יש התנגדות עקרונית למה הנוסח הזה לא טוב, נשמח אם תעבירו לנו.

סרן אלון כרמלי: אם אני מבין נכון, אנחנו כן מסכימים שהנושא של מצב מיוחד בעורף - - -

שמרית גיטלין-שקד: הבקשה נדונה ברגעים אלה אבל לא התקבלה, לכן הנושא של מצב מיוחד בעורף עומד על כנו.

סרן אלון כרמלי: עושים פה טלאי על טלאי.

שמרית גיטלין-שקד: הוועדה תדון בבקשה.

שמרית גיטלין-שקד: אביא לדיון הבא נוסח ברוח שעליו הוועדה החליטה.

משה שרוני: תודה רבה, אני נועל את הישיבה.